CELEX: 32017D1002
Language: bg
Date: 2017-06-07 00:00:00
Title: Решение (ЕС) 2017/1002 на Комисията от 7 юни 2017 година относно предложената гражданска инициатива под надслов „Stop Extremism“ (нотифицирано под номер С(2017) 4105)

15.6.2017   
            
            
               BG
            
            
               Официален вестник на Европейския съюз
            
            
               L 152/1
            
         РЕШЕНИЕ (ЕС) 2017/1002 НА КОМИСИЯТА
   от 7 юни 2017 година
   относно предложената гражданска инициатива под надслов „Stop Extremism“
   
      
         (нотифицирано под номер С(2017) 4105)
      
   
   (само текстът на немски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
   като има предвид, че:
   
               (1)
            
            
               Като предмет на предложената гражданска инициатива под надслов „Stop Extremism“ е посочено следното: „Призоваваме Европейската комисия да предложи законодателство за предотвратяване на неблагоприятните последици от екстремизма, преди всичко за вътрешния пазар“.
            
         
               (2)
            
            
               В предложената гражданска инициатива се заявяват следните цели: „По силата на предложените разпоредби на правото на Съюза държавите членки следва да използват: 1) положително мотивиране, за да се гарантира, че екстремизмът във вътрешния пазар е идентифициран и изключен; 2) прозрачност, за да бъдат улеснени гражданите и предприятията при идентифицирането на (финансова) подкрепа за екстремизма; и 3) трудовоправни разпоредби и разпоредби, свързани с обезщетенията, за ефективна борба с екстремизма във вътрешния пазар“.
            
         
               (3)
            
            
               С цел прилагане на Договорите е възможно да се приемат правни актове на Съюза въз основа на член 114 от ДФЕС за сближаване на законовите, подзаконовите или административните разпоредби на държавите членки, които имат за цел създаването или функционирането на вътрешния пазар.
            
         
               (4)
            
            
               Съгласно установената съдебна практика на Съда обаче прилагането на член 114 от ДФЕС е обосновано само когато между законовите, подзаконовите или административните разпоредби на държавите членки са налице разлики, които могат да препятстват основните свободи и по този начин да дадат пряко отражение върху функционирането на вътрешния пазар, докато само констатацията на различия между националните правни уредби не е достатъчна. Ако целта на мярката е да предотвратява появата на бъдещи пречки за търговията в резултат на хетерогенното развитие на националните законодателства, появата на такива пречки трябва да бъде вероятна и въпросната мярка да има за цел предотвратяването им.
            
         
               (5)
            
            
               По отношение на мерките в областта на трудовото право член 153 от ДФЕС може да послужи като правно основание на правни актове на Съюза за създаване на разпоредби относно закрилата на работниците при прекратяване на трудовия им договор. По подобен начин член 19 от ДФЕС може да послужи като основание на мерки, които са насочени към борба с дискриминацията, основана по-специално на расов или етнически произход, религия или убеждения, включително на работното място.
            
         
               (6)
            
            
               С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, inter alia, че всеки гражданин трябва да има правото да участва в демократичния живот на Съюза чрез европейска гражданска инициатива.
            
         
               (7)
            
            
               За тази цел процедурите и условията, необходими за гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
            
         
               (8)
            
            
               По тези причини е целесъобразно да се счита, че предложената гражданска инициатива не попада по очевиден начин извън обхвата на правомощията на Комисията да представи предложение за правен акт на Съюза с цел прилагане на Договорите в съответствие с член 4, параграф 2, буква б) от Регламента.
            
         
               (9)
            
            
               Поради това предложената гражданска инициатива под надслов „Stop Extremism“ следва да се регистрира. При все това изявления в подкрепа на предложената гражданска инициатива следва да бъдат събирани само дотолкова, доколкото нейната цел е изготвянето на предложения на Комисията за правни актове на Съюза за целите на прилагането на Договорите в приложното поле, посочено в съображения 3 и 5,
            
         ПРИЕ НАСТОЯЩОТО РЕШЕНИЕ:
   Член 1
   1.   Предложената гражданска инициатива под надслов „Stop Extremism“ се регистрира.
   2.   Могат да бъдат събирани изявления в подкрепа на предложената гражданска инициатива въз основа на разбирането, че нейната цел е изготвянето на предложения на Комисията за правни актове на Съюза за целта на прилагането на Договорите:
   
               —
            
            
               за сближаване на разпоредбите, установени в законови, подзаконови и административни актове на държавите членки, които имат за цел създаването и функционирането на вътрешния пазар;
            
         
               —
            
            
               за създаване на разпоредби относно закрилата на работниците при прекратяване на трудовия им договор;
            
         
               —
            
            
               за борба с дискриминацията.
            
         Член 2
   Настоящото решение влиза в сила на 12 юни 2017 г.
   Член 3
   Адресати на настоящото решение са организаторите (членовете на гражданския комитет) на предложената гражданска инициатива под надслов „Stop Extremism“, представлявани от г-жа Seyran ATEȘ и г-н Sebastian REIMER в качеството им на лица за контакт.
   
      Съставено в Брюксел на 7 юни 2017 година.
      
         
            За Комисията
         
         Frans TIMMERMANS
         
            Първи заместник-председател
         
      
   
   
      (1)  ОВ L 65, 11.3.2011 г., стр. 1.